钦定古今图书集成/理学汇编/文学典/第056卷 > 宇文籍
## 钦定古今图书集成/理学汇编/文学典/第056卷 > 宇文籍

按《旧唐书》本传：“宇文籍，字夏龟，父淊官卑，少好学，尤
通《春秋》。窦群自处士征为右拾遗，表籍自代，由是知
名。登进士第，宰相武元衡出镇西蜀，奏为从事，以咸
阳尉直史馆，与韩愈同修《顺宗实录》，迁监察御史。王
承宗叛，诏捕其弟驸马都尉承系，其宾客中有为误
识者。”又：“苏表以破淮西策干宰相武元衡，元衡不用”，
以籍旧从事，令召表讯之，籍因以表狎，元衡怒，坐贬
江陵府户曹参军。至任，节度使孙简知重之，欲令兼
幕府职事，籍辞曰：“籍以君命谴黜，亦当以君命升，假
荣偷奖，非所愿也。”后考满，连辟藩府。入为侍御史，转
著作郎，迁驾部员外郎、史馆修撰。与韦处厚、韦表微、
路随、沈传师同修《宪宗实录》。俄以本官知制诰，转库
部郎中。太和中，迁谏议大夫，专掌史笔，罢知制诰籍。
性简澹寡合，耽玩经史，精于著述，而风望峻整，为时
辈推重。太和二年正月卒，时年五十九，赠工部侍郎。
子临，大中初登进士第。